Kalvø
Kalvø, 18 ha stor, sandet ø i vestenden af Genner Bugt 10 km nord for Aabenraa; 12 indb. (2014). Øen hører til Aabenraa Kommune og er med en vejdæmning forbundet med fastlandet.
Bugten er mere end ti meter dyb tæt på land, hvilket var medvirkende til, at skibsreder Jørgen Bruhn (1781-1858) i 1848 oprettede et sejlskibsværft på øen; det lukkede i 1870, men dets boliger er bevaret. Miljøministeriet købte i 1974 øen og den lille bådehavn. Dele af øen er i dag udlagt som vildtreservat.
I den centrale del af Kalvø, kaldet Ørkenen, er der indrettet en stenpark med ledeblokke, fundet i grusgrave i Sønderjylland.